Okresná prokuratúra Dunajská Streda 
Nám. sv. Štefana 1, 929 21 Dunajská Streda 1

Sp. zn. : 2 Pv 501/13/2201	Dunajská Streda, 14.1.2015
EEČ : 2-16-12-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Dunajská Streda
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
         v období od 1. januára 2013 doposiaľ vrátane mesiaca december 2014 v mieste trvalého bydliska XXXXX XXXXX, okres XXXXX a všade tam, kde sa v tomto období zdržiaval, zanedbával plnenie vyživovacej povinnosti voči svojej dcére mal. V.V., nar. 15.10.2009, dieťa v osobnej starostlivosti matky, hoci zo Zákona o rodine, ako aj z rozsudku Okresného súdu  XXXXX č. k. XXXXX zo dňa  4.12.2012, ktoré nadobudlo právoplatnosť dňa 2.1.2013 mu vyplýva táto povinnosť prispievať na jej výživu mesačne sumou 50,- eur  vždy do 15-tého dňa toho ktorého mesiaca predom k rukám matky XXXXX a dlh na zročnom výživnom za obdobie od 15.10.2009 do 31.12.2012 vo výške 1.925,- eur  mu súd povolil splácať spolu s bežným výživným mesačne  po 50,- eur pod stratou výhod splátok, pričom o dcéru nejavil žiadny záujme, nepodieľal sa na jej výchove, čím mu vznikol dlh na výživnom k rukám k rukám XXXXX za horeuvedené obdobie vo výške 3.125,- eur.

lebo zanikla trestnosť činu

Odôvodnenie:
Poverený príslušník Obvodného oddelenia PZ XXXXX (ďalej len „poverený príslušník PZ“) uznesením č. XXXXX z 5.6.2013 začal podľa § 199 ods. 1 Trestného poriadku trestné stíhanie vo veci prečinu zanedbania povinnej výživy podľa § 207 ods. 1 Trestného zákona. Uznesením tej istej spisovej značky zo dňa 9.9.2013 podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy podľa § 207 ods. 1  Trestného zákona, ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia.

	Dôkazmi zadováženými v priebehu prípravného konania bolo preukázané spáchanie skutku, a to jednak priznaním sa samotného obvineného, výpoveďou poškodenej  XXXXX, ako aj listinnými dôkazmi.  

 	Z podaného trestného oznámenia zo dňa 6.5.2013, a z výsluchu XXXXX v procesnom postavení svedka - poškodenej zo dňa 24.6.2014 vyplýva, že obvinený si neplnil svoju vyživovaciu povinnosť na svoju dcéru v období od 1.1.2013, hoci bol k plneniu svojej vyživovacej povinnosti zaviazaný rozsudkom Okresného súdu XXXXX, č. XXXXX zo dňa 4.12.2012 s právoplatnosťou zo dňa 2.1.2013, a to mesačne sumou 50,- eur vždy do 15. dňa toho ktorého mesiaca vopred k rukám poškodenej. 

Celková suma zaostalého výživného za uvedené obdobie až do 7.1.2015, kedy mi bol doručený návrhy povereného príslušníka PZ na zastavenie trestného stíhania je teda 3.125,- eur. 

Obvinený XXXXX vo svojej výpovedi uviedol, že si je vedomý svojej vyživovacej povinnosti a vie, že má zaostalosť na výživnom voči svojej maloletej dcére. Následne uviedol, že v mesiaci december 2014 zaslal poškodenej sumu 3.125,- eur, 

Poškodená XXXXX vo svojej výpovedi zo dňa 8.12.2014 potvrdila prevzatie uvedenej sumy od obvineného, a to vo výške 3.125,-Eur

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
	Z uvedených skutočností teda vyplýva, že obvinený svojím konaním splnil podmienky  uvedené v ustanovení § 86 písm. a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.

	Z vyššie uvedených dôvodov som preto rozhodla tak, ako je to uvedené vo výrokovej často tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Trestného poriadku)

JUDr. Zuzana Kapraľová
prokurátorka